text: Landsholdsspiller forlader Vestjylland
  18 april 2016 kl. 14.59
  Den norske landsholdsspiller Betina Riegelhuth forlader Team Esbjerg efter denne sæson og vender tilbage til Storhamar Håndball.
  Team Esbjergs norske bagspiller Betina Riegelhuth forlader dansk håndbold og vender tilbage til Storhamar.
  Jeg vil se tilbage på en virkelig god tid i Esbjerg med et godt hold, søde piger og en fantastisk organisation i klubben.
  
  Hun har valgt at benytte sig af retten til at opsige den toårige kontrakt efter et enkelt år.
   - Jeg har lavet en totalvurdering af både private og sportslige forhold og har valgt at vende tilbage til Storhamar, hvor jeg kan fortsætte min udvikling som håndboldspiller og få mere ansv.ar Jeg vil se tilbage på en virkelig god tid i Esbjerg med et godt hold, søde piger og en fantastisk organisation i klubben. Det er meget professionelt at spille håndbold i Danmark, siger Betina Riegelhuth på Team Esbjergs hjemmeside.
  Riegelhuth blev verdensmester med Norge i december i Danmark og har fortsat store ambitioner på både klub- og landsholdsplan.
  Men inden det norske landshold deltager ved OL-slutrunden i Rio til august, har hun et arbejde at gøre færdigt i Team Esbjerg.
  - Jeg er fortsat 100 procent i Team Esbjerg, og trods det dårlige resultat i den første semifinalekamp er vi ikke villige til at lægge os ned, men vil kæmpe for den samlede sejr. Jeg vil meget gerne opleve en dansk finale, inden jeg stopper, siger Riegelhuth.
  Team Esbjergs sportschef Thomas Hylle havde gerne set Riegelhuth blive i klubben, men respekterer hendes beslutning om at vende hjem til Norge.
  - Betina kom til Team Esbjerg som en meget skudstærk spiller, og det har hun givet mange prøver på i den tid, hun har været her. Derudover har vi sat pris på hende som menneske, og vi ønsker hende held og lykke med den fortsatte karriere i Storhamar, siger sportschefen på klubbens hjemmeside.
  